《招铁镜明上人同舟入京》
宋代·董嗣杲

蓬麻冒日气，舟过风递香。
香气入晚秀，月色迷官塘。
此时同载僧，眉上生毫光。
心镜不待磨，一碧眩四方。
遂此终夕安，推篷睇渺茫。
凌晨泊北津，分手各自忙。
追随游径山，奈何吏鞅妨。
何时重聚首，叙我歌河梁。
世缘苦聚散，人事多短长。
兴言偶及尔，不觉耿中肠。
薰风荡柳烟，吹面无多凉。
晨曦晒屋裂，独恨冲尘黄。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。